غلام نظام الدین شاہ



خاندان اور پیدائش 
آپ کے والد ماجد قلندر وقت حضرت سید غلام فرید شاہ کاظمی حضرت ثانی لاثانی سیالوی رحمۃ اللہ علیہ خلفاء میں سے تھے۔آپ جودوعطا اور عشق و وفا کے عظیم پیکر تھے۔مستجاب الدعوات اور صاحب کشف و کرامت تھے۔آپ کی ایک کرامت یہاں نقل کی جاتی ہے۔

ایک دفعہ آپ کمر مشانی تشریف لے گئے۔آپ کے مریدین نے لوگوں کو بتایا کہ ہمارے پیعومرشد تشریف لائے ہوئے ہیں تو ان میں سے کسی نے کہا کہ وہ سید چلے گئے ہیں جو دیواریں چلاتے تھے لٰہذا ہم کسی سید زادے کو نہیں مانتے جب یہ بات آپ تک پہنچی تو آپ جلال میں آگئے اور فرمایا اگر ہمارے اسلاف نے دیواریں چلائیں تو ہم بھی انہیں کی اولاد ہیں۔سامنے والی دیوار کو حکم دیا وہ فوراً چلنا شروع ہوگئی۔یہ دیکھ کر کئی ہندو مسلمان ہو ئے اور کئی مسلمانوں کا عقیدہ درست ہوا۔

حضرت مولانا سید غلام نظام الدین شاہ کاظمی رحمۃ اللہ علیہ خواجہ آباد شریف میں ۱۳۲۶ ھ مطابق ۱۹۰۸ء کو پیدا ہوئے۔

تحصیل علم 
         آپ کی عمر آٹھ برس تھی کہ والد ماجد کا سایہ سر سے اٹھ گیا۔ان کے وصال کے بعد آپ کے عظیم چچا جو عشق و محبت کے شناسا بھی تھے اور علم و عرفان کے سمندر بھی جو سوزومستی کے پیکر عظیم بھی تھے اور جذب و شوق کے منارہ نور بھی۔یہ ذات اقدس تھی غوث زمان حضرت غلام نصیر الدین شاہ کاظمی رحمۃ اللہ علیہ کی جنھوں نے آپ کی دینی تعلیم کیلئے مولانا غلام نبی صاحب،مولانا عبد الستار صاحب اور مولانا محمد یعقوب خان کو منتخب فرمایا۔انھی اساتذہ سے دینی تعلیم مکمل کی۔حضرت میاں سراج الدین کلوروی مرحوم کی روایت کے مطابق دونوں برادران کلور شریف میں حضرت مولانا محمد رمضان کلوروی رحمۃ اللہ علیہ کے پاس پڑھتے رہے ہیں۔

بیعت و خلافت 
         آپ کی بیعت مجاہد اعظم حضرت خواجہ محمد ضیاء الدین سیالوی کے ساتھ تھی۔روحانی مراتب اپنے پیر و مرشد اور چچا جان کی نگاہ و ناز سے طے کئے۔

         غوث زماں حضرت خواجہ غلام نصیر الدین شاہ کاظمی رحمۃ اللہ علیہ نے یکم رجب المرجب ۱۳۷۴ ھ مطابق ۲۳ فروری ۱۹۵۵ دار فانی سے کوچ فرمایا۔آپ کے وصال پرملال کے بعد حضور شیخ الاسلام والمسلمین خواجہ حافظ محمد قمر الدین سیالوی رحمۃ اللہ علیہ نے آپ کو خرقہ خلافت سے نوازا۔آپ اس عظیم مسند پر تقریباً ۳۹ سال متمکن رہےاور اپنی ظاہر و باطنی فیوض کے ساتھ خلق خدا کو مستفیض فرمایا۔

کرامات 
حضرت خواجہ سید غلام نظام الدین شاہ کاظمی رحمۃ اللہ علیہ کے پوتے      پروفیسر ڈاکٹر پیر سید محمد علم الدین شاہ الازہری سیالوی بیان کرتے ہیں۔

         جب میں مصر  سے عمرہ شریف کرنے مدینہ شریف کے لئے حاضر ہوا تو استاذی مکرم سیدی حضرت ضیاء الامت جسٹس پیر محمد کرم شاہ الازہری کی معیت نصیب ہوئی۔میں آپ کے ساتھ مسجد نبوی شریف کی طرف نماز عشاء ادا کرنے کے لئے جا رہا تھا۔عشاق کا خوب ہجوم تھا۔اچانک اپنے دادا حضور کو سوئے مسجد نبوی شریف جاتے دیکھا۔وہی خوشبوئیں وہی نفاستیں وہی أپر کشش لباس وہی مستانی چال،آپ کے پیچھے پیچھے بھاگ کھڑا ہوا۔ہجوم کو چیرتے ہوئے آپ تک پہنچنے کی پوری کوشش کی جب قریب پہنچا تو تو ہجوم ایسا بکھرا کہ کسی کی خبر نہ رہی اور وہ میری نظروں سے غائب ہوگئے۔تلاش کیا ،کچھ حاصل نہ ہوامگر وہ تو جلوے دکھا کے کہاں سے کہاں چلے گئے۔آپ اپنے وقت کے قلندر تھے۔

نہ تخت تاج میں،نہ لشکر و سپاہ میں ہے

جو بات مرد قلندر کی بارگاہ میں ہے         

(اقبال)

اولاد امجاز 
ٍ          حضرت خواجہ غلام نظام الدین شاہ کاظمیرحمۃ اللہ علیہ کے دو فرزند تھے۔

۱۔ حضرت صاحبزادہ سید غلام محی الدین شاہ کاظمی سیالویؒ

۲۔ حضرت صاحبزادہ سید محمد کلیم اللہ شاہ کاظمی سیالوی رحمۃ اللہ علیہ

۳۔ حضرت صاحبزادہ سید محمد معین الدین شاہ کاظمی

وصال شریف 
۴ ربیع الاول شریف ۱۴۱۴ ھ بمطابق ۲۲ اگست ۱۹۹۳ء بروز یکشنبہ کی۹ شام سیاہ تھی جب ایک قلندر نے اس دار فانی سے کوچ فرمایا۔آپ کی نماز جنازہ اگلے روز دربار عالیہ خواجہ آباد شریف میں ہزاروں عقیدت مندوں نے ادا کی ،جس جس نے بھی زیارت کی،عش عش کر اٹھے۔ایک عاشق رسول ﷺ کا چہرہ ماہتاب درخشاں کی طرح چمک دمک رہا تھا۔

عرس مبارک 
حضرت خواجہ سید غلام نظام الدین شاہ کاظمیرحمۃ اللہ علیہ کا عرس مبارک ۴ ربیع الاول شریف کو ہر سال تزک و احتشام سے منایا جاتا ہے۔